
S T A N O V I S K O

 

k návrhu zákona o ochrane, podpore a rozvoji verejného zdravia a o zmene a doplnení niektorých zákonov – k novému zneniu
I
   Návrh zákona o ochrane, podpore a rozvoji verejného zdravia a o zmene a doplnení niektorých zákonov na rokovanie vlády Slovenskej republiky predkladá minister zdravotníctva Slovenskej republiky Ivan Valentovič na základe Plánu legislatívnych úloh vlády SR na rok 2007.

II

Problematika ochrany, podpory a rozvoja verejného zdravia je v súčasnosti upravená v zákone č. 126/2006 Z. z. o verejnom zdravotníctve a o zmene a doplnení niektorých zákonov a v jeho vykonávacích predpisoch. Predkladaný návrh zákona má za cieľ odstrániť problémy spojené s aplikáciou zákona č. 126/2006 Z. z.. Vzhľadom na rozsah zmien a ich povahu predkladateľ vypracoval nový návrh zákona. Zmeny spočívajú najmä v rozšírení základných pojmov, spresnení a precizovaní pôsobnosti orgánov verejného zdravotníctva, spresnení povinností jednotlivých subjektov a sankcií za ich porušenie a rozšírení vydávania osvedčení o odbornej spôsobilosti na niektoré činnosti.

Odhad predpokladaných vplyvov prijatia návrhu zákona je uvedený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

Návrh zákona bol predmetom riadneho pripomienkového konania, ktorého vyhodnotenie je súčasťou materiálu. Návrh zákona sa na rokovanie  vlády SR predkladá s rozporom s Ministerstvom životného prostredia Slovenskej republiky.

III
Legislatívna rada vlády SR prerokovala predmetný návrh zákona na svojom zasadnutí dňa 3. apríla 2007 a odporučila návrh zákona predložiť na rokovanie vlády SR v novom znení, v ktorom budú zapracované jej pripomienky.
IV
Sekcia vládnej legislatívy Úradu vlády Slovenskej republiky konštatuje, že v novom znení návrhu zákona sú všetky pripomienky Legislatívnej rady vlády Slovenskej republiky (67 pripomienok) zapracované.
Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh zákona o ochrane, podpore a rozvoji verejného zdravia a o zmene a doplnení niektorých zákonov v predloženom znení schváliť. 

